input: 32013R0147
  L 050/1
  SLUŽBENI LIST EUROPSKE UNIJE
  UREDBA KOMISIJE (EU) br. 147/2013
  od 13. veljače 2013.
  o izmjeni Uredbe (EZ) br. 1099/2008 Europskog parlamenta i Vijeća o energetskoj statistici s obzirom na provedbu ažuriranja mjesečne i godišnje energetske statistike
  EUROPSKA KOMISIJA,
  uzimajući u obzir Ugovor o funkcioniranju Europske unije,
  uzimajući u obzir Uredbu (EZ) br. 1099/2008 Europskog parlamenta i Vijeća od 22. listopada 2008. o energetskoj statistici (1), a posebno njezin članak 4. stavak 3. i članak 8.,
  budući da:
  (1)
  Direktivom 2004/8/EZ Europskog parlamenta i Vijeća od 11. veljače 2004. o promicanju kogeneracije na temelju potražnje korisne topline na unutarnjem tržištu energije (2) i Direktivom 2006/32/EZ Europskog parlamenta i Vijeća od 5. travnja 2006. o energetskoj učinkovitosti u krajnjoj potrošnji i energetskim uslugama (3) od država članica zahtijeva se dostavljanje kvantitativnih podataka o energiji. Za praćenje napretka u ostvarivanju ciljeva postavljenih u tim tirektivama potrebni su detaljni i najnoviji podaci o energiji, koji se trebaju prikupljati na usklađen i visokokvalitetan način. Takve obveze izvješćivanja su bitne, između ostalog, za ostvarenje ciljeva energetske učinkovitosti i trebale bi stoga ostati stalni element razvoja pravnog okvira EU-a u tom području; dijelovi tih podataka već se priopćuju Komisiji (Eurostat) i ona ih utvrđuje kao godišnju energetsku statistiku.
  (2)
  Uredbom (EZ) br. 1099/2008 uspostavlja se zajednički okvir za proizvodnju, prosljeđivanje, vrednovanje i diseminaciju usporedivih statističkih podataka o energetici u Uniji.
  (3)
  Energetska statistika obuhvaća vrlo dinamičko statističko područje zbog intenzivnog razvoja politika Unije, tehnološkog napretka i važnosti temeljenja ciljeva Unije na podacima o energetici. Sukladno tome, potrebna su redovita ažuriranja s ciljem usklađivanja statističkog područja primjene s rastućim ili promjenjivim potrebama.
  (4)
  Uredbom (EZ) br. 1099/2008 Komisiji su dodijeljene provedbene ovlasti za usklađivanje statističkih priloga. Prvo takvo usklađivanje provedeno je 2010. godine; od tada su provedena nova poboljšanja i usklađivanja mjesečne i godišnje statistike te ih je stoga potrebno uzeti u obzir.
  (5)
  Komisija je izradila potrebna ažuriranja i s državama članicama raspravljala o izvedivosti, troškovima proizvodnje, povjerljivosti i opterećenju povezanom s izvješćivanjem.
  (6)
  Uredbu (EZ) br. 1099/2008 trebalo bi stoga na odgovarajući način izmijeniti.
  (7)
  Mjere predviđene u ovoj Uredbi u skladu su s mišljenjem Odbora za europski statistički sustav,
  DONIJELA JE OVU UREDBU:
  Članak 1.
  Prilozi Uredbi (EZ) br. 1099/2008 zamjenjuju se Prilogom ovoj Uredbi.
  Članak 2.
  Uredba Komisije (EU) br. 844/2010 (4) stavlja se izvan snage.
  Upućivanja na uredbu stavljenu izvan snage smatraju se upućivanjima na ovu Uredbu.
  Članak 3.
  Ova Uredba stupa na snagu dvadesetog dana od dana objave u Službenom listu Europske unije.
  Ova je Uredba u cijelosti obvezujuća i izravno se primjenjuje u svim državama članicama.
  Sastavljeno u Bruxellesu 13. veljače 2013.